In nomine Domini. Admonet nos religio christiana, et veneranda patrum hortatur a[u]ctoritas, loca, que ferventius cultui deserviunt divino, beneficiis augmentare et propensius divino intuitu beare muneribus, et ut servientibus alimenta non desint sollicitudine vigili precavere. Eapropter ego Petrus, Dei gratia Burgensis episcopus, venerabilis fratris Stephani, Cluniacensium abbatis, et fratrum Cluniacensium religionem attendens, monasterium Sancti Petri de Caradiggna, cum omnibus ecclesiis et cellulis ad predictum monasterium pertinentibus, tibi prenominato Stephano, Cluniacensium abbati, et successoribus tuis perpetuo habendum et gubernandum concedo. Quod videlicet monasterium illustrissimus Ildefonsus, Yspanorum princeps, utpote in regali allodio fundatum, in compensationem cujusdam beneficii, quod singulis annis ad mensam fratrum Cluniacensium dare consueverat, quantum ad temporalia pertinebat, concessit; ut sicut ille ea que ad suæ coronæ celsitudinem pertinebant, pro salute animæ suæ Cluniacensium fratribus in eodem monasterio vel in cellulis et villulis ad idem pertinentibus concessit, ita ego prenominatus episcopus ea que ad episcopalia jura respiciunt, pleno jure et stabilitate perpetua concedo, salva tamen michi et successoribus meis annua procuratione et processione, altarium et ecclesiarum dedicatione et monachorum ordinatione. Actum est autem hoc VI kal. julii, indictione XI, anno M. C. LX. tertio, Allexandri felicissimi pape tertii pontificatus anno quarto. Ego Petrus, Burgensis episcopus, qui hoc instrumentum donationis fieri jussi, manu propria subscripsi.